જાણીને નવાઈ લાગશે, પણ આજે ભારતના લગભગ તમામ મોટાં શહેરોમાં સ્ત્રીબીજનો વેપાર ધમધોકાર ચાલે છે. છેલ્લાં કેટલાંક વર્ષોમાં આપણે ત્યાં નિઃસંતાન દંપતીઓની સંખ્યા વધી છે. જેના કારણે આ ધંધામાં તેજી આવી છે. માગને પહોંચી વળવા માટે મોટાં શહેરોમાં ડૉક્ટરોએ મૂળ પ્રેક્ટિસ છોડીને સ્ત્રીબીજના વેપારમાં ઝંપલાવી દીધું છે. આ માટે તેમણે જુદા-જુદા વિસ્તારોમાં પોતાના એજન્ટો સક્રિય કરી દીધા છે. આ એજન્ટો મોટા ભાગે મહિલા હોય છે, જે ઝૂંપડપટ્ટીમાં રહેતી અન્ય જરૃરિયાતમંદ મહિલાઓ, કૉલેજ કન્યાઓને ફોસલાવી પટાવીને સ્ત્રીબીજ આપવા માટે તૈયાર કરે છે. આ માટે તેમને સ્ત્રી દીઠ રૃ. ૫૦૦થી ૧૫૦૦૦ કમિશન પેટે મળતાં હોય છે. આ ધંધાને નજીકથી જાણતા એક વ્યક્તિએ નામ ન આપવાની શરતે ‘અભિયાન’ને જણાવ્યું કે, ‘શરૃઆતમાં આ ધંધામાં સારી એવી કમાણી હતી, પણ પછીથી એજન્ટોની સંખ્યા વધી જતાં કમિશનમાં થોડો ઘટાડો થયો છે, પણ સામે સ્ત્રીબીજની માગ પહેલાં કરતાં બમણી થઈ ગઈ હોવાથી અમારે વધુ ને વધુ મહિલાઓને શોધી લાવવી પડે છે. અમદાવાદમાં એક એજન્ટને દરેક કેસ પર રૃ. ૫૦૦થી ૧૫૦૦ કમિશન મળે છે.